frembringelse, behandling og overførsel af farligt affald og andet affald i EU-medlemsstaterne, 2013-2015,

udøvelse af beføjelsen til at vedtage delegerede retsakter

1.Indledning

Den Europæiske Union ("EU") er part i Basel-konventionen om kontrol med grænseoverskridende overførsel af farligt affald og bortskaffelsen heraf af 22. marts 1989 ("konventionen"). Konventionen har til formål at beskytte menneskers sundhed og miljøet mod de skadelige virkninger af farligt affald.

Europa-Parlamentets og Rådets forordning (EF) nr. 1013/2006 af 14. juni 2006 om overførsel af affald ("forordningen") gennemfører konventionen i EU-retten og finder direkte anvendelse i medlemsstaterne. Den blev ændret i 2014 ved forordning (EU) nr. 660/2014.

Hvert kalenderår indsender hver medlemsstat en rapport om gennemførelsen af konventionen i det forløbne kalenderår til konventionens sekretariat. En kopi af denne rapport ("Basel-rapporten") sendes også til Kommissionen sammen med supplerende oplysninger i form af et svar på et spørgeskema om gennemførelsen ("EU-spørgeskemaet").

Hvert tredje år udarbejder Kommissionen en gennemførelsesrapport baseret på Basel-rapporterne og EU-spørgeskemaerne. Dette er den femte rapport om gennemførelsen, der dækker årene 2013-2015. Detaljerede oplysninger om medlemsstaternes rapporter kan findes i det ledsagende arbejdsdokument.

Konventionen anvender udtrykkene "import" og "eksport" for enhver overførsel til og fra et land, der er part i konventionen. I EU-lovgivningen anvendes disse udtryk udelukkende for overførsler ind og ud af EU som helhed. I dette dokument optræder udtrykkene i anførselstegn og defineres i overensstemmelse med konventionen.

Alle tal er omtrentlige og er rundet op.

Udøvelse af beføjelsen til at vedtage delegerede retsakter

Ved forordningens artikel 58 tillægges Kommissionen beføjelse til at vedtage delegerede retsakter i overensstemmelse med artikel 58a med henblik på at ændre bilagene til forordningen. Formålet er at afspejle aftalte ændringer vedrørende den liste over affald, der er vedtaget i overensstemmelse med artikel 7 i direktiv 2008/98/EF, at afspejle afgørelser, der træffes i henhold til relevante internationale konventioner og aftaler, samt at tage hensyn til ændringer, der aftales under Basel-konventionen og OECD-beslutningen. I artikel 58a, stk. 2, er det fastsat, at denne beføjelse tillægges Kommissionen for en periode på fem år fra den 17. juli 2014. Kommissionen er forpligtet til at udarbejde en rapport vedrørende delegationen af beføjelser senest ni måneder inden udløbet af femårsperioden.

De delegerede beføjelser i henhold til artikel 58 blev tillagt Kommissionen ved en ændring, der blev indført ved forordning (EU) nr. 660/2014, som fandt anvendelse fra den 1. januar 2016. Siden denne dato har Kommissionen ikke udøvet de beføjelser, der er delegeret til den i henhold til denne forordning, fordi der ikke har været nogen ændringer af den liste over affald, der er vedtaget i overensstemmelse med artikel 7 i direktiv 2008/98/EF, ligesom der ikke har været nogen vigtige og relevante afgørelser eller ændringer i henhold til relevante internationale konventioner og aftaler, såsom Basel-konventionen og OECD-beslutningen, der kan berettige at udøve disse beføjelser på en forholdsmæssig måde. Imidlertid forventer Kommissionen, at sådanne ændringer vil kunne blive vedtaget i henhold til Basel-konventionen i løbet af de næste par år.

2.Rapportering fra medlemsstaterne

På det tidspunkt, hvor denne rapport blev udarbejdet, havde alle EU's 28 medlemsstater indsendt svar på både Basel-rapporten og EU-spørgeskemaet for 2013-2015.

For så vidt angår data om den samlede mængde affald, der blev overført mellem medlemsstaterne, blev der konstateret forskelle mellem de indberettede mængder fra "eksporterende" og "importerende" lande (tabel 2-48 til 2-50). For kategorien "alt anmeldt affald" varierede disse forskelle mellem 2 % (2013) og 12 % (2014). Lignende mønstre blev konstateret for farligt affald og alt andet anmeldt affald. En mulig forklaring på denne uoverensstemmelse er, at affald, der blev overført ved udgangen af et kalenderår, kan betragtes som værende "eksporteret" inden for dette år af den medlemsstat, der overfører affaldet, mens den modtagende medlemsstat først regner det som "importeret", når det er blevet behandlet i løbet af det efterfølgende år. I sådanne tilfælde vil "eksporterede" mængder sandsynligvis være højere end de "importerede" mængder i et givent år, mens det omvendte fænomen kan observeres i det følgende år. Derudover medtager visse medlemsstater ikke systematisk i deres Basel-rapporter overførsler af anmeldt affald, som ikke falder ind under konventionens anvendelsesområde, da de ikke er retligt forpligtede til det. Andre forskelle kan være opstået ved den manuelle behandling af data fra papirdokumenter, idet fuldstændig elektroniske systemer endnu ikke er operationelle.

3.Frembringelse af farligt affald

I Basel-rapporten giver medlemsstaterne oplysninger om den samlede mængde farligt affald og "andet affald", der frembringes. Farligt affald defineres i henhold til en liste med affaldsstrømme og/eller bestanddele (post Y1 – Y45 efter konventionens kategorier) og bestemte farlige egenskaber. Desuden gælder, at hvis den nationale lovgivning klassificerer affald som farligt, anses det også for farligt, hvis det anmeldes til konventionens sekretariat. I henhold til konventionen forstås ved "andet affald" husholdningsaffald (post Y46) og restprodukter fra forbrænding af husholdningsaffald (post Y47). Sådanne kategorier af affald er underlagt kontroller svarende til dem, der gælder for farligt affald i henhold til konventionen. Afsnit D i arbejdsdokumentet indeholder en fuldstændig liste over Y-koder i henhold til konventionen.

På det tidspunkt, hvor denne rapport blev udarbejdet, var oplysninger om den samlede mængde farligt affald, der blev frembragt i 2015, ufuldstændige, da 11 medlemsstater ikke havde forelagt nogen oplysninger (tabel 2-1). Desuden udelod fem medlemsstater data for 2014, og fem undlod at fremsende data for 2013. Disse datahuller blev udfyldt ved at anslå de manglende tal på grundlag af data fra tidligere år.

I 2015 blev der frembragt 70 mio. ton farligt affald i EU-28, mens der blev frembragt 71 mio. i 2014 og 75 mio. i 2013.